Iz života Edith Stein! 


K. V. 


Tko je Edith Stein? Krštena Židovka, filozof, pedagog, angažirana katolička 
intelektualka, redovnica karmelićanka, autor pedagoških, filozofskih i duhovnih 
spisa te konačno žrtva nacizma. Blaženica i svetica Crkve Katoličke. A tko 
sam ja da o njoj govorim? Odmah ću reći: ja nisam nikakav ekspert za filo- 
zofsko i teološko djelo te nesumnjivo značajne osobe. Veoma su mi površno 
poznati njeni doprinosi na području filozofije, a nikako mistične i asketične 
teologije te se u to ne kanim pačati, osim toga o tim aspektima njene djelat- 
nosti pisali su u nas drugi, kompetentniji. Mene je zainteresiralo njeno auto- 
biografsko djelo "Aus dem Leben einer jüdischen Familie’ — "Iz života jedne 
židovske obitelji’, koje sam bio počeo prevoditi na hrvatski. Ono nam otkriva 
stanje njemačkog građanskog društva, i u njemu ulogu njemačkog židovstva 
te duhovna strujanja u Njemačkoj na kraju XIX i početku XX st. dakle u 
vremenu koje je prethodilo nacističkoj strahovladi i, dakako, mjesto Edith 
Stein u tim zbivanjima. Mišljenja sam, da slike iz njenog života i djelovanja 
među ljudima mogu bitno upotpuniti dojmove iz njenih spisa, posebno onih 
duhovnih, a i pristupačnije su za one koji se s njom prvi put susreću. 

Posao prevođenja morao sam prekinuti na neodređeno vrijeme. Ipak, pre- 
vođenje, ako se ozbiljno shvati, zahtijeva neko udubljivanje u materiju. Tako 
sam došao do daljnjih izvora, posebno do relativno nedavno otkrivene zbirke 
njenih pisama poljskom filozofu Romanu Ingardenu, koja pružaju dublji uvid 
u njena razmišljanja i osjećanja. To će biti moji glavni izvori i oko toga će se 
kretati moje izlaganje (sekundarna i tercijarna literatura o njenim spisima je 
dakako ogromna, ali se na nju ne možemo osvrtati). 


Najprije kratak opis života i djelovanja Edith Stein: Rođena je 1891 
u Breslavi (tada Breslau u Njemačkoj, a danas Wroclaw u Poljskoj) kao 
najmlađe od sedmero djece. Mati je rano ostala udovica te je ogromnim 
marom i poduzetnosti uspjela nastaviti posao svog muža — imao je trgovinu 
drvom — otplatiti muževljeve dugove i postaviti na noge svoju brojnu djecu. 
Majka je bila pobožna Židovka, no djeca su, uključivši Edith, odrasla bez 
vjerskih uvjerenja. Ono što je materi ipak uspjelo, jest svima prenijeti visoke 


!Predavanje koje je autor održao u dva navrata tokom 2009. godine. 


moralne zasade u odnosima prema ljudima i društvu. Kao dijete Edithu su 
učili napamet stihove: 


Wer einmal liigt, dem glaubt man nicht 
und wenn er auch die Wahrheit spricht. 


Tko jednom laže, ne vjeruju mu ni kad istinu kaže. 


Njena visoka nadarenost pokazala se već odrana, pa ipak je svojevoljno prek- 
inula srednju školu i na godinu dana otišla starijoj sestri u Hamburg da 
joj pomaže oko djece i u kućanstvu. Tu se već vidi njena karakterna crta: 
održavala je žive veze i kontakte s vršnjacima oba spola u užoj i široj obitelji, 
školi, na studiju i drugdje, ali kad bi se odlučila na promjenu životne sre- 
dine, nije oklijevala niti žalila. Jedan dio tako prekinutih veza održala bi 
prepiskom. 

1911. upisuje filozofiju (smjerovi uža filozofija, povijest, psihologija i njema- 
čki) na sveučilištu u Breslavi. Odmah se aktivirala u životu studentskih 
krugova; njih je već otprije djelomice znala preko starije sestre Erne koja je 
studirala medicinu. Nezadovoljna onim što joj je pružao studij u Breslavi, a i 
na poticaj svog bratića, kasnije glasovitog matematičara Richarda Couranta 
(mati joj je bila rođena Courant) godine 1913 odlazi u Göttingen, te tu 
postaje učenica poznatog filozofa Edmunda Husserla, kod kojeg diplomira 
nastavni smjer i kasnije, 1917 u Freiburgu, brani doktorsku radnju iz filo- 
zofije. 

Edith je aktivno sudjelovala u studentskim zbivanjima kako u Breslavi 
tako i u Gottingenu; ta su zbivanja bila veoma živahna, i pružala su mogućnosti 
raznovrsnog angažmana. Na oba sveučilišta postojalo je neformalno udruženje 
studenata filozofije. Ono bi organiziralo cikluse predavanja, koja su katkad 
bitno nadopunjavala fakultetski program. Tako su u Breslavi stavili težište 
na pedagoške i metodičke teme koje su manjkale u tamošnjem curriculumu, 
dok su u Gčttingenu na taj način omogućili predavanja Maxa Schelera koji 
iz formalnih razloga tada nije smio predavati na sveučilištu. 

Kako je u međuvremenu izbio Svjetski rat, godinu dana dobrovoljno radi 
kao bolničarka u zaraznom lazaretu u Češkoj. Nakon toga Husserlova asis- 
tentica na sveučilištu u Freiburgu. Planovi da se habilitira nisu se ostvarili, 
moralni i gospodarski slom nakon poraza Njemačke u Svjetskom Ratu doveli 
su Edith do osobne i svjetonazorne krize. Edith Stein je bila velik njemački 
patriot. Pruski državni sistem smatrala je uzornim — odbacujući dakako 
pretjeranosti i trijumfalizam, koji bijaše zavladao nakon francusko-pruskog 

rata. Smatrala je svojom dužnosti, da nakon izbijanja rata sve što ima i što 
jest stavi na raspolaganje državi, te da sve to, kad pogibelj prođe 'od nje 
primi natrag na dar’. Još 1917 pisala je prijatelju u Poljsku: "Cilj Entente 
jest da udavi Srednju Evropu prije nego li se rodila, ali to im ne će uspjeti'. 

Ono pak što će prosječan današnji čitalac ponajmanje očekivati jest snažan 
njemački nacionalni osjećaj znatnog dijela njemačkog židovstva; o tome svje- 
doči i niz mjesta u njenoj autobiografiji. Već spomenuti njen rođak matema- 
tičar Richard Courant bio je na zapadnoj bojišnici ranjen i odlikovan te je 
i nakon ranjavanja ostao u vojsci radeći na stručnom poslu. Edithin docent 
Reinach iz Gčttingena, također Židov, kad su ga 1914 upitali: “Morate li i 
Vi pod oružje?" odgovara: “Ne da moram, već smijem!" Husserlova oba sina 
bila su na bojišnici, jedan je bio teško ranjen a drugi je pao (Husserlovi su bili 
pokršteni Židovi). Edithin šurjak Hans Biberstein je kao kapetan ogromnim 
zalaganjem uspio svoju jedinicu nakon sloma sretno i bez gubitaka vratiti 
kući s istočnog fronta. Kad je u njezinom zavičaju Šleskoj održan plebiscit 
kojim se trebalo odlučiti o sudbini nekih miješanih teritorija Courantovi i 
Steinovi su se spremno angažirali na njemačkoj strani. U svoje su stanove 
primili na konak pedesetak rođaka i poznatih koji su bili došli da glasaju 
za Njemačku. Kad su ti teritoriji ipak pripali Poljskoj velik broj Židova je 
prodao sve i preselio se u Njemačku u strahu od progona, koji su zavladali 
po Poljskoj i Ukrajini (poznati su pogromi Židova u Lavovu 1918). 

Kad se sve to uzme u obzir vidi se koliko je teži zločin i teža tragedija 
ono što se dogodilo njemačkim Židovima kasnije u Trećem Reichu. 

Nakon sloma 1918 piše: “ne može biti, da odjednom čitavoj povijesti 
okrenemo leđa". A nešto kasnije nakon kaosa kapitulacije i revolucije: “Tko 
je odrastao za vrijeme rata ili čak poslije njega, taj ne može imati pravu 
predodžbu o sigurnosti, u kojoj smo živjeli do 1914. Mir, sigurno imanje, 
postojani društveni odnosi, sve to bilo nam je neoboriva životna podloga". 

S druge strane, studij i kontakti u Gottingenu znatno su utjecali na 
njene nazore o svijetu. Ponajprije udubljivanje u Husserlovu filozofiju tzv. 
fenomenološkog usmjerenja: tu je u vladajućoj atmosferi idealističke filozofije 
osjetila osvježavajući dah’ mišljenja, koji fenomene shvaća ozbiljno i objek- 
tivno. Još više nego sam Husserl u tom su pogledu na nju utjecali njegovi 
učenici Reinach, von Hildebrand, Conrad-Martius, koji su odlazeći dalje od 
Husserla ideju fenomenologije konsekventno razvili u kršćanskom duhu. U 
istom smjeru djelovao je na nju legendarni Max Scheler. Edith piše: “...nikad 
poslije nisam susrela čovjeka, iz kojeg bi zračila tako 'čista genijalnost’. Bilo 
je to vrijeme kad je bio pun svojih katoličkih ideja. To je za mene bio prvi 


dodir s meni dotad posve nepoznatim svijetom. Tu još nisam došla do vjere, 
ali otvorio mi se nov universum fenomena, kraj kojih nisi mogao slijepo proći. 
Odjednom je preda mnom stajao svijet vjere i s mojih očiju su pale ljuske 
prosvjetiteljskih predrasuda u kojima sam bila odrasla. U tom su svijetu 
živjeli ljudi s kojima sam dnevno saobraćala i divila im se". 

Treba spomenuti da je u to doba Göttingen bio centar ne samo “objektivne 
filozofije’ već i logički strogo zasnovane matematike, te su tu postojale znača- 
jne dodirne točke. Već spomenuti Adolf Reinach se u svom radu o tzv. ordi- 
nalnim brojevima kritički suočava s otkrićima matematičara i logičara Fregea. 
Sama Edith Stein, iako joj u školi matematika nije išla baš najbolje, u jednom 
pismu suvereno rezimira habilitacijsku radnju prijatelja Hansa Lippsa (inače 
jedne svoje nesretne ljubavi) koja se bavi filozofskim aspektima antinomija 
teorije skupova i iz toga nastale matematičke tzv. teorije kategorija. 

Kroz sva ta zbivanja Edith se polako kretala prema kršćanstvu... 

Već spomenuti visoki stupanj moralnosti stečen u obitelji bio je svojevrsna 
odskočna daska za put u katolicizam, koji joj je pružio pravu podlogu za taj 
moral. 

Posebno značajnu ulogu imalo je osobno svjedočanstvo Adolfa Reinacha 
i njegove supruge Anne, s kojima se bila sprijateljila. Reinach je na bojišnici 
doživio osobno obraćenje te se za vrijeme jednog dopusta zajedno sa supru- 
gom krstio u Evangeličkoj Crkvi. Nakon što je Reinach poginuo, Edith je 
na molbu Anne došla k njoj u Göttingen da joj pomogne srediti njegovu 
znanstvenu ostavštinu. Očekivala je Annu slomljenu teškim gubitkom (oboje 
je bilo još mlado), a zatekla je smirenu osobu, koja je tešku sudbinu primila 
kao križ iz Božje ruke. ? 

Kad je odlazila, Anne i Pauline ponudile su joj da uzme na put koju knjigu 
iz njihove knjižnice; bila je to autobiografija Terezije Avilske. Kažu da je 
pročitavši rekla sama sebi: -To je istina. 

Nastavak je karakterističan za Edith Stein: odmah je otišla je u knjižaru, 
kupila Katekizam Katoličke Crkve i Rimski Misal. Kad je oboje proučila, 
obratila se svećeniku u obližnjoj crkvi nakon mise i zamolila ga za krštenje. 
Kad ju je ovaj upitao tko ju poučava u vjeri, odgovorila mu je “velečasni, 
ispitajte me". 


21 Anne i njena šurjakinja Adolfova sestra Pauline su ubrzo nakon toga ušle u Crkvu 
Katoličku i postale benediktinke, prva kao redovnica a druga kao oblata. Obje su uspjele 
izbjeći progon i deportaciju. 


Njen duhovni život bio je ispunjen dubokom molitvom, posebno liturgi- 
jskom. Veliki bi petak znala provesti čitav dan klečeći u crkvi benediktinske 
opatije Beuron — to klečanje je bio jedini vanjski znak njenog sudjelovanja 
u liturgijskim činima toga dana. Bila je rezervirana prema živim liturgi- 
jskim pokretima i raspravama koje su se, davno prije II Vatikanskog Koncila 
već vodile u Njemačkoj. Smatrala je neprirodnim suprotstavljanje tradi- 
cionalne osobne molitve, koju se označavalo 'subjektivnom' prema tzv. *ob- 
jektivnoj' liturgijskoj — smatrala je da se pretjerano naglašava njen zajed- 
ničarski karakter. Kad kažem "liturgijskoj! onda se tu misli kako misa tako i 
časoslov, koji je svakodnevno molila i prije nego što je postala redovnicom. 

Za Edith Stein je i najintimnija molitva u potpunoj osami morala imati i 
liturgijsku općecrkvenu komponentu. U eseju "Molitva Crkve', koji je izašao 
1936 piše: 

Svaka prava molitva jest molitva Crkve. Po svakoj molitvi događa se nešto 
u Crkvi, i tu zapravo ujedno moli i Crkva, jer Duh koji u njoj živi, moli za nas 
u svakoj duši s neizrecivim uzdasima (Rim. 8,26). To je prava molitva, jer 
nitko ne može zazvati Gospodine Isuse, već u Duhu Svetomu (1 Kor. 12,3). 
Što bi bila molitva Crkve već predaja Bogu onih koji ga ljube, Bogu koji je 
ljubav? 

Bezuvjetno i bezgranično predanje u ljubavi Bogu i zauzvrat darivanje s 
Božje strane, potpuno i trajno sjedinjenje, tu se naše srce uzdiže do najvišeg 
stupnja, koji je nama dostupan, to je najviši stupanj molitve. Duše koje su 
se do toga uzvinule čine srce Crkve. 


Dozvolit ću sebi oduži citat, da bih ilustrirao njenu sraštenost sa svijetom 
rimske liturgije: 


HYMNUS 


Ex fonte aeterno hauriens 
Salutis aquas plurimas 

In amnem crescis tumidum 
Terram foecundas aridam. 


Qui lumen est de lumine 
Te fecit totam splendidam 
Ut sicut sol illuminas 
Noctis obscurae tenebras. 


Ex corde Patris prodiens 
Descendit ad haec infima 
Carnem per se accipiens 
Verbum quod pax eterna est. 


Regina Pacis, impera 
Colla superba subjuga 
Mentes rebelles mitiga 
Cordis obscura illumina. 


Jesu, tibi sit gloria 

Qui natus es de Virgine 

Cum Patre et Almo Spiritu 
In sempiterna saecula. Amen. 


Mislim da nije potrebno znati mnogo latinskog da bismo bili fascinirani 
muzikom ovog teksta, a da se ne spominje njegov prakrasan sadržaj i misli u 
najboljoj tradiciji evropske himnodije. Autor tog uzvišenog himna jest naša 
Edith Stein, spjevala ga je kao redovnica za potrebe karmelskog časoslova. 


U mom vlastitom, posve nevještom prijevodu (za one kojima je latinski 
baš stran) 


HIMAN 


Iz vječnog vrutka crpeći 
Spasenja vode obilne 

Ko rijeka si nabujala 

i plodiš zemlju bezvodnu. 


Svjetlo vječno, Božji Sin 


Učini tebe presjajnu 

Da kao sunce žarano 
Tamnu noć rasvjetljuješ. 
Riječ iz krila Očeva 

U naše doli sišla je 

Tijelo naše uzevši, 

Riječ što vječni mir nam je. 
Ti Gospo Mira vladaj nam 
Pokori vrate ohole 

Smiri sve nas buntovne 

I mračna srca obasjaj. 


Sva slava Tebi Isuse 

Koj rođen si od Djevice 

S Ocem i Duhom Preblagim 
U vjekovječne vjekove. Amen. 


Već nakon krštenja htjela je postati redovnicom (ubrzo je privatno položila 
redovničke zavjete), no njeni duhovni vođe to joj nisu dozvolili, savjetujući 
joj da apostolski djeluje kao laik. Tako je počela raditi na srednjoj školi čas- 
nih sestara dominikanki u Speyeru. Svoj je posao obavljala krajnje predano 
djelujući ne samo kao nastavnik već i kao odgojitelj. Već tada je uočila 
izgubljenost mlade generacije nakon rata — fenomen koji se daleko inten- 
zivnije pojavljuje i danas pred nama. Ti nas mladi ljudi, pisala je, ne mogu 
razumjeti, ali mi moramo pokušati razumjeti njih i tako im možda pomoći. 

Imala je siguran sud o svojim učenicama te ga je po potrebi znala prik- 
ladno priopćiti. Iz jednog pisma: 

“Najbolje da Vam otvoreno kažem, što mislim o Vašim sposobnostima. 
Vi sigurno niste tako visoko nadarena kao Vaše sestre. Svakako tišti čovjeka, 
kad uza se ima ljude tako sposobnije od sebe. No u Vas je solidan razum, koji 
je kadar nositi se sa svim, što dolazi preda nj. Jedino ste spora i nespretna u 
izražavanju, zato nikad ne ćete sjajno prolaziti ispite. Ali ćete uvijek biti od 
koristi. Ne smijete mjeriti svoje razumijevanje onim što možete izreći. Ono 
što ste dobili, djeluje u Vama i ako niste sve kadri izraziti i riječima. No i to 
će se s vremenom popraviti..." 

Uza sav naporan rad na školi, pomalo se vraća filozofsko pedagoškim 
temama — sada s kršćanskog stanovišta. Prevodi najprije kardinala New- 
mana i to njegova pisma iz mladosti a zatim njegovo kapitalno djelo "The Idea 


of the University’ (za koje ne znam je li ikad u nas prevođeno; ovo kažem, 
ne bi li se našao netko tko bi se prihvatio tog hvalevrijednog posla). Zatim 
jednako tako fundamentalno djelo "De veritate’? Tome Akvinskoga, nastupa 
kao cijenjen govornik na skupovima katoličkih intelektualaca i pedagoga.? 
1932 postaje docenticom na Njemačkom Institutu za znanstvenu pedagogiku 
u Miinsteru. Tu je razvila višestruku i plodnu djelatnost, koja je nažalost 
bila kratka vijeka; nakon što je Hitler preuzeo vlast 1933 morala je napustiti 
taj položaj. To je nije nimalo smelo, sad je mogla ostvariti svoju davnašnju 
težnju da postane redovnicom karmelićankom. Nimalo ne zanemarujući svoje 
redovničke dužnosti kao ni brigu za duhovne teškoće i nevolje svojih bližnjih u 
svijetu tu je napisala značajna djela filozofsko-teološkog i mističko-teološkog 
sadržaja. 1938 poglavari je šalju u Holandiju, da bi je makli s očiju nacističkih 
vlastodržaca. 1942, reagirajući na jedno pastirsko pismo holandskih biskupa 
u kojem se kritizirao postupak nacista prema Židovima njemačka vlast je 
kao odmazdu u roku od nekoliko dana iz Holandije pokupila sav katolički 
kler i redovnice židovskog porijekla — njih je bilo čak 244! — te ih otpremila 
na istok, najvjerojatnije u Auschwitz gdje su u najkraćem vremenu pobijeni 
(prema visoko vjerojatnim zaključcima historičara, jer pouzdanih izravnih 
podataka o mjestu i vremenu njezine smrti nema). 

Uz Edith Stein vezane su sudbine nekih drugih poznatih židovskih imena. 
Osim njezine sestre Rose, koja je bila karmelska trećoredica u istom samostanu 
tu su poznata braća i sestre Löb. Njihovi su roditelji Židovi postali katolici. 
Od sedmero djece šestero ih je bilo u trapističkom redu. Njih petero uhićeno 
je zajedno s Edith i zajedno s njom poginulo u Auschwitzu. Na jednom 
poslijeratnom procesu nacistima u Miinchenu optuženi su bili terećeni za 
umorstvo kako Edith Stein tako i legendarne Ane Frank. Zastupnik optužbe 
Robert Kempner o tome je napisao knjigu. 

Njena autobiografija je stoga ostala nedovršena. Taj je nedostatak uto- 
liko teži, što Edith Stein nije stigla opisati onaj dio svog života, u kojem je 
doživjela svoju osobnu krizu te obraćenje i krštenje. Termin obraćenje kod 
Edith Stein treba oprezno koristiti; on je svakako opravdan u strogo novoza- 
vjetnom smislu ali ne u danas uobičajenom smislu promjene konfesije. Ona 
je sebe i nakon krštenja smatrala Židovkom u punom smislu te riječi. Što 


šPrevođenje je smatrala samozatajnom i odgovornom zadaćom. Zabilježen je njen 
komentar još kao gimnazijalke: “Prevodilac mora biti kao staklo na prozoru, koje propušta, 
sve svijetlo, a samo se pritom ne vidi." Shvatila je jednostavnu, a prevažnu istinu da je 
najbolji način da se uđe u jednog mislioca taj, da ga pokušamo prevesti na naš materinji 
jezik. 


je pak mislila o potrebi krštenja Židova, svjedoči njeno živo apostolsko zala- 
ganje u tom smislu među židovskim rođacima i poznanicima. Njena sestra 
Rosa je pod njezinim utjecajem postala katolkinjom, odvedena je iz Holandije 
i poginula zajedno s Edith. Prijateljicu, također nedavno krštenu Židovku 
moli da češće posjećuje njenu sestru udanu u Hamburgu, koja je imala dvije 
kćeri Ilse i Anni. Piše “... ne treba da skrivate svoju konverziju pred mojom 
sestrom... Ilse je posve bezbožno odgojena, ali kod Anni ćete naići na topao 
prijam. Nikad se na zna hoće li bačeno zrno ipak proklijati...? 

Edith Stein kao pedagog. Taj je aspekt njenog djelovanja kako teorijskog 
tako i praktičnog od znatne vrijednosti i za naše vrijeme. Uz studij u Breslavi 
ubrzo se prihvatila i poučavanja na pučkom sveučilištu, to su joj bila prva 
pedagoška iskustva. Kasnije kad je izbio rat i nastavnici morali pod oružje 
nastupila je službu kao suplentica na gimnaziji u Breslavi. Svojim učeni- 
cama u Speyeru ostala je u nezaboravnoj uspomeni. Jedna je kasnije rekla: 
Dr. Stein nam je davala njemački, a zapravo nam je davala sve: moralnu i 
vjersku izgradnju vlastitog budućeg života. Kako se tu školovao i redovnički 
podmladak, bilo je mnogo mladih časnih sestara, koje su se tu pripravljale za 
učiteljski poziv. Poznati suvremenik isusovac Przyvara piše: Njezin utjecaj 
na sestre bio je tolik da se mogao mjeriti s autoritetom učiteljice novakinja. 
Ona je znala otkriti i podsticati među njima one koje su danas vodeće sile 
Reda. Tu je do punog izražaja došao tzv. isusovački odgojni princip, koji 
je inače skeptički poljski filozof Leszek Kolakowski formulirao ovako: svaki 
čovjek ima u sebi dobrih osobina; zadaća je odgojitelja da te osobine otkrije 
te ih podstiče i njeguje. 

U tom smislu djelovala je i za svog već spomenutog kratkog boravka 
na Njemačkom Institutu za Znanstvenu pedagogiju u Miinsteru, napisala 
značajne rasprave o ustrojstvu i izgradnji osobe, i držala niz zapaženih javnih 
nastupa. Prirodno je da se pritom ponajprije obraćala djevojkama i mladim 
ženama. Posebnu pažnju posvetila je teškoćama majki koje su zaposlene 
izvan kuće. 

Javni nastupi, kolikogod bili cijenjeni od suvremenika, nisu bili njena 
želja, njih se morala prihvatiti jer je vidjela da za tim postoji potreba, i 
da to žele njeni duhovni vođe, no ona je u sebi već živjela redovništvo u 
razmatranju, postu i molitvi. Stoga njezin ulazak u Karmel za nju nije 
značio nikakav skok u tešku askezu i disciplinu, dapače u mnogim su stvarima 
redovnička pravila bila blaža nego njezini običaji u svijetu. Jedina teškoća 
u njezinom spisateljskom radu bio je raspored molitava i časoslova, koji nije 
dozvoljavao dulji rad za pisaćim stolom. No i to je rado podnosila. Znala bi 


reći da se u svijetu nije nikad tako bezbrižno smijala do suza, kao za vrijeme 
rekreacije u Karmelu. 

Impresivan je Edithin 'samoodgoj' — on je počeo već prije njenog krštenja 
a poslije se produbio pod vodstvom duhovnika vikara Schwinda i poslije 
opata Walsera. Jedna od njenih učenica iz Speyara sjeća se: Bila je toliko 
uravnotežena da nisi lako mogao utvrditi njen temperament, očito je bila 
sangvinična, jer je jednom kasnije prije vremena izašla iz razreda, zato što 
nitko nije bio u stanju prepoznati jedan dio rečenice. 

Taj ozbiljan i neprekidan rad na samoj sebi može se donekle rekonstruirati 
i iz njezine prepiske s poznatim poljskim filozofom, kolegom sa studija Ro- 
manom Ingardenom, u koga se ozbiljno zaljubila, no on osjećaje nije uzvraćao. 
Ta značajna zbirka od oko 150 pisama osim mnogo podataka iz društvenog 
i duhovnog života katkada, ne prečesto, pušta na površinu osobne osjećaje. 
Ti se osjećaji najprije intenziviraju, na vrhuncu u jednom pismu spontano 
od uljudnog 'Vi' prelazi na intimno 'Ti', da bi se već u slijedećem svladala 
i osjećaje postepeno sublimirala u čisto prijateljstvo. Međutim prepiska 
jenjava, tek kad se vidjelo da ona želi misliti i djelovati kao katolički filo- 
zof. Ingarden za to nije imao razumijevanja smatrajući da vjera nema što 
tražiti u filozofskom razmišljanju i obratno, ne smijemo pokušavati Objavu 
rasvijetljavati sredstvima razuma. Njezin je stav bio posve suprotan, i to 
je vjerojatno bio najdublji razlog postepenog hlađenja njihovih odnosa u 
dvadesetim i tridesetim godinama. Ona bi rijetko ukorom reagirala na neke 
njegove očito nepromišljene izjave u tom smislu. Iz jednog pisma: ...kako je 
moguće da čovjek, koji je znanstveno naobražen kao Vi, koji u svemu zahti- 
jeva strogu objektivnost i ni o čemu ne daje svog suda a da stvar nije prije 
toga temeljito ispitao, da taj čovjek pitanja od najveće važnosti jednostavno 
odbacuje frazama koje sa nahode na uličnim propagandnim lecima. Mislim 
dakako na Vašu frazu o “vladanju masama pomoću iskonstruiranog sustava 
dogmi". Nemojte to shvatiti kao osobni prigovor. Vaše je ponašanje tipično za 
intelektualca koji nema odgovarajućeg vjerskog odgoja. I ja bih još pred koju 
godinu reagirala na isti način. No dozvolite mi da u ime starog prijateljstva 
ovaj opći problem preformuliram u pitanje savjesti za Vas osobno. Jeste li se 
ikad nakon školskog vjeronauka pozabavili studijem katoličke dogme, njenog 
teološkog zasnivanja i historijskog razvitka? Jeste li se ikad zapitali, kako 
to, da su umovi jednog Augustina, Anselma od Canterburyja, Bonaventure, 
Tome — da ne govorim o stotinama i tisućama drugih manje poznatih ali 
ne manje mudrih od nas ovdje — u toj prezrenoj dogmi vidjeli nešto na- 
juzvišenije što je dostupno ljudskom duhu, i jedino za što se isplati položiti 

svoj život? Kojim pravom te velike učitelje 1 svece Crkve proglašujete ili za 
budale ili za prevarante? U svakom slučaju tako ih okriviti možete tek nakon 
što ste najtemeljitije ispitali sve činjenice koje pritom treba uzeti u obzir. 
Biste li samom sebi — ako ne sebi a ono meni za volju — ta pitanja smireno 
i nepristrano postavili i na njih odgovorili? Odgovorili ne meni već sebi, meni 
ne morate odgovarati, ako Vam se ne da. 

Ovo daje odličan uvid u način komunikacije i djelovanja katolkinje Edith 
Stein: biti apostol u danoj situaciji, posve prilagođena osobi bližnjega. 

Negdje drugdje je rekla, 'ne možete nikoga ni u što uvjeriti osim možda 
u rijetkim časovima, kad vam on sam daje priliku za to.’ 

Još dublji uvid u tu problematiku kao i u shvaćanje svoje vlastite uloge 
apostola daje njen izvještaj o ponovnom susretu 1930 s Husserlom nakon 
osam godina što se nisu vidjeli i prvom nakon što je postala katolkinja: 

Bila sam s njim posve otvorena... No treba se čuvati iluzija. Pozitivno 
je već to da se s njim može slobodno govoriti o posljednjim stvarima. No 
to povećava njegovu odgovornost, a s time i našu odgovornost prema njemu. 
Molitva i žrtva su sigurno važnije od svega što mu možemo kazati i — u to 
ne sumnjam — veoma su potrebne. Jedno je biti izabrano sredstvo Božjeg 
djelovanja, a sasvim drugo biti u stanju milosti. Nije naše da sudimo. Smi- 
jemo se ufati u Božje neizmjerno milosrđe, ali ne smijemo skrivati ozbiljnost 
posljednjih stvari. Poslije svakog susreta, kod kojeg bivam svijesna vlastite 
nemoći da neposredno djelujem riječima, zaoštrava se u meni nužnost mog 
vlastitog holokausta; sama sebi kažem “Hic Rhodus, hic salta". Naš nam se 
način života može činiti neodgovarajućim (tu očito misli na svoju želju da 
bude redovnica) ali što mi stvarno znamo o tomu? Ono o čem nema sumnje 
jest da stojimo ovdje i sada da bismo radili na spasu svoje duše 1 onih koji 
su nam povjereni. 

Ingarden je posve negativno reagirao na njezin odlazak u Karmel. Na 
to mu Edith smireno odgovara: Vaša shvaćanja našeg stava prema životu su 
toliko promašena, da nema nikakvog smisla da ih pobijam. Najbolje da Vam 
napišem par redaka o našem životu. Mi smo uvjereni, da se Bogu svidjelo 
izabrati malo stado onih koji žele da mu budu posve bliski te vjeruju da se 
broje među tim sretnicima. Mi ne znamo po kojim kriterijima se izvršio 
izbor. Svakako ne po dostojanstvu i zaslugama, stoga nas milost poziva ne 
čini ponosnima već malenima i zahvalnima. Naša je zadaća ljubiti i služiti... 
Nismo ostavile svijet jer ga smatramo bezvrijednim, već da budemo slobodne 
za Boga. Ako je Njegova volja, valja nam se počesto pozabaviti i stvarima 
koje se zbivaju s onu stranu samostanskih rešetki... 

Samoodgojem je stekla sve veću sigurnost u prosuđivanju događaja u 
društvu, njihovog dosega i značenja. Idealističke predodžbe iz mladosti us- 
tupile su mjesto zrelim i iskusnim sudovima. Edith je sigurnom intuicijom 
predviđala svoju sudbinu. Nacisti su u Njemačkoj zatvarali jedan samostan 
za drugim. Njen komentar: dobro je danas pomisliti na to da zavjet siro- 
maštva uključuje i spremnost da napustimo drago samostansko gnijezdo. Mi 
smo se obvezale na klauzuru, ali Bog se nije obvezao da nas uvijek tu drži. 
Ima on druge zidove koji će nas čuvati. Slično je i sa sakramentima. Om 
su nam redovito sredstvo Božje milosti. Ali Bog može postupiti i drukčije. U 
onom času kad nam vanjska sila onemogući primanje sakramenata, On nam 
taj gubitak može na drugi način obilno nadoknaditi; to će se dogoditi utoliko 
sigurnije 1 bogatije ukoliko smo se vjernije 1 čvršće držali sakramenata, dok 
smo ih imali. 

Edith Stein je i u drugim prilikama dokazala pouzdanu intuiciju za pred- 
viđanje budućnosti. Tako je npr. poznanici koja joj je čestitala, što se od 
progona nacista sklonila u Karmel, brzo odgovorila “i tu će oni mene pronaći" 
ili u svom tek nedavno otkrivenom pismu papi Piju XI, u kojem daje posve 
realnu sliku kako onog što se događalo 1933 tako i onog što je predviđala 
da će se dogoditi u neposrednoj budućnosti. Objavljivanje pisma (nakon ot- 
varanja vatikanskih arhiva) izazvalo je buru svakakvih komentara i osjećaja, 
najčešće žestokih napada na Crkvu. Mislim da je u takvoj prilici ponajprije 
potrebno znati stanje stvari, tj. tekst pisma. Ja ću sebi dozvoliti potpuni ci- 
tat pisma koje je napisano u travnju 1933 dakle neposredno nakon Hitlerovog 
preuzimanja vlasti: 


Sveti oče! 


Kao dijete židovskog naroda, koje je milošću Božjom jedanaest godina di- 
jete Crkve Katoličke, usuđujem se Ocu Kršćanstva izreći ono što tišti milijune 
Nijemaca. 

U zadnjim tjednima događaju se u Njemačkoj stvari koje su poruga svakoj 
pravdi i čovječnosti, a o ljubavi prema bližnjem da se ne govori. Godinama su 
nacionalsocijalistički vođe propovijedali mržnju prema Židovima. Sad kad su 
se dokopali vlasti i naoružali svoje pristaše — među njima očito 1 kriminalne 
elemente, niklo je sjeme te mržnje. Sama je vlast nedavno priznala da je došlo 
do izgreda. Nemoguće je stvoriti sud o razmjerima tih izgreda, jer je javno 
mišljenje pod čizmom sile. No prema onomu što sam saznala među svojim 
poznanicima, niukoliko se ne radi o izoliranim slučajevima. Pod pritiskom 


12 


svjetskog javnog mnijenja vlast je pribjegla blažim metodama’. Puštena je 
parola da "nijednom Židovu ne smije pasti vlas s glave’. No mjerama bojkota, 
čime ljudima oduzima materijalnu egzistenciju, građansku čast 1 domovinu, 
ona mnoge tjera u očaj: meni je u posljednjih nekoliko tjedana poznato 5 
slučajeva samoubojstva, kao posljedica tih napada. Možemo žaliti što je tim 
ljudima nedostajao nutarnji oslonac da podnesu sudbinu. Ali odgovornost 
pada najvećim dijelom na one koji su tu situaciju izazvali. Ona pada i na 
one koji na sve to šute. 


Sve što se dosad dogodilo i dnevno se događa potječe od vlasti koja sebe 
naziva kršćanskom. Tjednima čekaju i nadaju se ne samo Židovi već tisuće 
vjernih katolika u Njemačkoj, a ja mislim i u svijetu, da Crkva Kristova 
uzdigne svoj glas i ustane protiv te zloporabe imena Kristova. Nije li to 
obožavanje rase i državne sile, kojim se svaki dan na radiju brutalno indok- 
triniraju mase, otvorena hereza? Nije li istrebljenje židovske krvi ujedno i 
blaćenje presvete čovječnosti našeg Otkupitelja, presvete Djevice i apostola? 
Nije li to u posvemašnjoj suprotnosti s ponašanjem našeg Gospodina i Spa- 
sitelja, koji je još na križu molio za svoje progonitelje? Nije li to crna mrlja 
u ovoj svetoj godini, koja bi trebala biti godina mira i pomirenja? 

Svi mi, koji smo vjerna djeca Crkve i otvorenim očima gledamo ono što 
se događa u Njemačkoj, bojimo se najgorega za ugled Crkve, ako šutnja 1 
dalje potraje. Uvjereni smo, da ta šutnja ne će biti u stanju da kapi mir sa 
sadašnjom njemačkom vlasti. Borba protiv katolicizma vodi se zasad u tišini 
1 u manje brutalnom obliku, negoli protiv Židova, ali nije manje sustavna. Ne 
će potrajati dugo i nijedan katolik ne će u Njemačkoj moći imati bilo kakvu 
društvenu funkciju, ukoliko se potpuno ne pokori njihovoj liniji. 


S molbom za apostolski blagoslov uz noge Vaše Svetosti. Dr. Editha Stein, 
docentica na Njemačkom Institutu za znanstvenu pedagogiku, Münster. 


Daleko je od mene komentirati a kamoli kritizirati držanje Katoličke hi- 
jerarhije prema Hitlerovoj Njemačkoj. Svijestan činjenice da se takva izjava 
često shvaća kao neki skriveni komentar, dozvolit ću sebi još jedan citat iz 
pisma koje su holandski biskupi telegrafski uputili njemačkim okupacijskim 
vlastima 1942. 

“Niže potpisani holandski biskupi, duboko potreseni postupcima prema Ži- 
dovima u Holandiji, kojima su ti ljudi isključeni iz normalnog društvenog 
života, sa zaprepaštenjem doznajemo o novim mjerama, kojima će se ljudi, 

žene, djeca i čitave obitelji deportirati na njemački teritorij. 

Nevolje koje će takvim postupcima pogoditi desetke tisuća ljudi, svijest da 
se ti postupci protive najdubljim moralnim osjećajima holandskog naroda, a 
posebno činjenica da su ti postupci upravljeni protiv Božjih zapovjedi pravde 
i milosrđa sile nas da Vas usrdno zamolimo da te postupke obustavite. " 

Važno je pritom reći da je to pismo bilo javno, to jest biskupi su njegov 
tekst objavili u poslanici koja se čitala po svim župnim crkvama kao i to da je 
upravo ovaj prosvjed Crkve bio neposredni povod već spomenutoj deportaciji 
i likvidaciji, koja je zahvatila Edith Stein... 


Njena knjiga 'Iz života jedne židovske obitelji" i nije standardna autobi- 
ografija, ne samo zato što je ostala nedovršena. U predgovoru piše: 

Htjela bih zapisati, što sam kao židovstvo sama doživjela; svjedočanstvo 
pored mnogih drugih koja su objavljena ili će se pojaviti u budućnosti. Ovo 
je povijest za onoga, tko nepristrano sa izvora želi saznati istinu. 

Neposredan cilj bio je, dakle, svojim suvremenicima u prvim danima i 
godinama nacističke strahovlade prema vlastitom sjećanju opisati, kako su 
radili, živjeli i osjećali, što su mislili i čime se zanosili njemački Židovi u 
carskoj i predhiltlerovskoj Njemačkoj krajem devetnaestog i početkom dvade- 
setog stoljeća. 

Edith Stein nam ujedno daje i sliku tadašnje Njemačke koju je kao oduševl- 
jeni izletnik i putnik temeljito proputovala, čak propješačila. Njemačke, koju 
je kao domovinu žarko voljela, za koju se oduševljavala, angažirala i — trp- 
jela. Svom njemačkom nacionalnom osjećaju ostala je vjerna do kraja. Taj 
je osjećaj koegzistirao s jednako snažnim osjećajem pripadnosti židovskom 
narodu, a isto tako kasnije i Crkvi Katoličkoj. 

Ono što karakterizira svijet mlade Edith Stein jesu i čvrsta moralna 
načela o međuljudskim odnosima posebno u odnosu spolova među mladima. 
Današnjeg čitaoca će fascinirati suzdržanost — barem u širem krugu u kojem 
se ona kretala — kada bi se javila simpatija ili čak dublja sklonost, koja iz 
raznih razloga nije mogla završiti brakom. 

Kad Edith Stein opisuje svoju obitelj — a to je i naslov knjige — onda 
je tu svakako sadržan i znatan udio autobiografskog materijala, no trenutci 
u kojima ona daje dublji uvid u svoj nutarnji, posebno osjećajni svijet nisu 
baš prečesti. Secretum meum mihi — kažu da je jednom rekla. 

Stoga je od posebnog značenja 'anticipirani' odlomak “Kako sam došla u 
Karmel". On nam daje naslutiti kako bi izgledala kronika njezinog obraćenja 
i katoličkih dana da ju je stigla napisati. Kulminacija tog teksta je svakako 

potresni kratki razgovor s majkom, koja je kako-tako prebavila njezino krštenje 
u Crkvu Katoličku, dok ju je kćerina odluka da ode u Karmel naprosto po- 
razila: znala je da je to kraj i da Edith, svoju najmiliju najmlađu ne će više 
nikada vidjeti. 


Zadnji dan koji sam provela kod kuće bio je 12. listopad, moj rodendan. 
Ujedno je to bio zadnji dan židovskog slavljenja sjenica. Moja je majka od- 
lazila na bogoslužje u sinagogu rabinske škole. Ja sam išla s njom jer smo 
taj dan htjele biti što više na samu jedna s drugom. Erikin učitelj ljubimac, 
poznati učenjak držao je lijepu propovijed. Kad smo se u sinagogu vozile 
tramvajem nismo puno razgovarale. Da je malo utješim rekla sam joj da su 
prvi mjeseci u Karmelu samo vrijeme kušnje. No to nije pomoglo: “Kad se ti 
upuštaš u takvu kušnju znam da ćeš je i izdržati." Na povratku kući mati je 
htjela ići pješke. Tričetvrt sata s njezine 84 godine! No morala sam pristati, 
jer sam vidjela da još želi nesmetano razgovarati sa mnom. “Zar propovi- 
jed nije bila lijepa?" “Jest.” “Znači može se biti pobožan i ako si Židov?" 
“Svakako, ako nist upoznao ništa bolje." A onda u očaju: “Zašto si to upoz- 
nala? Ne želim reći ništa protiv njega. Sigurno je bio vrlo dobar čovjek. Ali 
zašto se učinio Bogom?" 


Točka. Ovaj dijalog razotkriva bit odnosa između kršćanstva i židovstva; 
odnosa očišćenog od svih mogućih predrasuda, simpatija ili antipatija. Tu 
je, usuđujemo se reći, početak i kraj svakog dijaloga između vjernika kršćana 
i Židova, ako taj dijalog ne ostaje samo na površini. Površini društvenog ili 
kulturnog djelovanja, međusobnog poštovanja i suživota, ma koliko nesumn- 
jivo važni svi ti aspekti bili. 

Svoju duhovnu oporuku sastavila je u Holandiji kratko prije svoje pogibije 
ovako: 


Već sad primam s veseljem smrt koju mi je Bog namijenio u posvemašn- 
joj podložnosti pod njegovu presvetu volju. Molim Gospodina da primi moj 
život i smrt — na njegovu čast i slavu — te na nakane Presvetog Srca Is- 
usova i Marijina i Svete Crkve — za održanje i posvećenje našeg Svetog Reda, 
posebno Karmela u Kolnu i Echtu, kao naknadu za nevjeru židovskog naroda, 
da Gospodin bude (napokon) primljen od svojih, da dođe njegovo kraljevstvo 
u slavi, za spasenje Njemačke i mira na svijetu, najposlije za moju rodbinu, 
žive 1 mrtve i sve koje mi je Bog dao, da nijedan od njih ne propadne. 


Eto toliko skromnih riječi o Edith Stein; mislim da nam ona može biti 
svjetionikom u današnjim idejnim i crkvenim lutanjima. Svjetionikom ali i 
upitnikom. Ne utoliko, da ne bismo razumjeli njene postupke, već da bismo 
preispitali svoje vlastite stavove i naučili se gledati istini u oči, ma kako teška 
bila. Hvala Vam na strpljenju. 

